En 23-årig mand gik natten til søndag amok. Han smadrede ruder i 52 biler og flere glasdøre i opgange i Dianavænget i Odense.

Mohammad Abdalla El-Khatib, der bor i Dianavænget i det sydvestlige Odense, blev vækket klokken et natten til mandag af lyden af splintrende glas. Og da han her til morgen kom ud til sin bil, viste det sig, at ruderne var smadret.

- Vi har boet her i 30 år, og vi har aldrig være ude for noget lignede før, siger Mohammad Abdalla El-Khatib til TV 2/Fyn.

Fyns Politi blev alarmeret af beboere, der hørte larmen, og en politipatrulje kunne klokken 3.30 anholde en 23-årig mand. Han er nu sigtet for hærværk på 52 biler, oplyser vagtchef Milan Holck Nielsen fra Fyns Politi til TV 2 Fyn.

- Det er ikke nemt, for mange har brug for bilen til at komme på arbejde og til at hente deres børn, siger Mohammad Abdalla El-Khatib.

Udover de mange bilruder er glasset i flere døre til opgangene også smadret.

- Jeg siger tak til politiet, fordi de nu har anholdt manden, siger Mohammad Abdalla El-Khatib.

Fyns Politi kan ikke oplyse noget om motivet bag det omfattende hærværk.

Den 23-årige skal afhøres senere mandag, fortæller vagtchef Milan Holck Nielsen.

Lydene af det omfattende hærværk vækkede mange af beboerne, der blev virkelig bange, fortæller Mohammad Abdalla El-Khatib.

- Det er meget slemt, og vi håber ikke, at det sker igen, siger Mohammad Abdalla El-Khatib.